කොළඹ සුගතදාස ක්‍රීඩාංගණයේ දී තවත් දින 3කින් ආරම්භ වන 10වැනි ආසියානු යොවුන් බාලක වොලිබෝල් ශූරතාවලියට සහභාගි වන ඉරාන හා බහරේන් වොලිබෝල් කණ්ඩායම් ශ්‍රී ලංකාවට පැමිණෙති.රටවල් 15ක සහභාගිත්වයෙන් පැවැත්වෙන මෙවර තරගාවලියේ ඉතිරි සියලු කණ්ඩායම් හෙට මෙරටට පැමිණෙන බව ශ්‍රී ලංකා වොලිබෝල් සම්මේලනයේ ජ්‍යෙෂ්ඨ උප සභාපති සබරගමු පළාත් සභාවේ සභාපති කංචන ජයරත්න මහතා පවසයි.ආසියානු යොවුන් බාලක වොලිබෝල් තරගාවලි ඉතිහාසයේ වැඩිම කණ්ඩායම් ප්‍රමාණයක් මෙවර තරගාවලියට සහභාගි වන අතර උණුසුම් තරග පැවැත්වෙනු ඇතැයි අපේක්ෂා කෙරේ.සත්කාරකත්වය ශ්‍රී ලංකාවට ලැබීමෙන් ජාතික ක්‍රීඩාව කෙරෙහි විශාල ආකර්ශනයක් ඇති කිරීම තම සංගමයේ අරමුණ බව කංචන ජයරත්න මහතා 'දිනමිණ'ට පැවැසීය.